text: অবৈধ সম্পর্ক: যুবককে মূত্রপান করানো হলো |
  অবৈধ সম্পর্কের অভিযোগে ভারতের রাজস্থানে এক যুবককে মূত্র পান করানো হয়েছে। এ দৃশ্য ভিডিওতে ধারণ করে তা সামাজিক যোগাযোগ মাধ্যমে ছেড়ে দেয়া হয়েছে। ফলে তা মুহূর্তেই ভাইরাল হয়েছে। এ খবর দিয়েছে অনলাইন টাইমস অব ইন্ডিয়া। এতে বলা হয়, এ ঘটনা ঘটেছে রাজস্থানের বারমার জেলায় চৌহাটান পুলিশ স্টেশনের অধীনে একটি এলাকায়। সেখানে ওই যুবককে অবৈধ প্রেমের সম্পর্কে জড়িত থাকার সন্দেহে গাছের সঙ্গে বেঁধে রাখা হয়। কেটে দেয়া হয় তার চুল। নির্যাতন চালানোর পর তাকে মূত্র পান করতে বাধ্য করা হয়।
  এরপর দু'পক্ষের মধ্যে একটি চুক্তি হয়। সিদ্ধান্ত হয় কোনো পক্ষই পুলিশে যাবে না। কিন্তু ততক্ষণে ভিডিওটি ভাইরাল হয়ে যায় সামাজিক যোগাযোগ মাধ্যমে। পুলিশ গিয়ে হাজির হয় সেখানে। যুবককে নির্যাতনকারী ব্যক্তিদের বিরুদ্ধে মামলা করে তারা। চৌহাটান পুলিশ স্টেশনের এসপি অজিত কুমার এ ঘটনার তদন্ত করছেন।